Stamtäöfelkes aflevering 75: Zoeë keûmtj det schoeëns van Wieërt…… - Land van Weert
Home Historie Collecties Stamtäöfelkes aflevering 75: Zoeë keûmtj det schoeëns van Wieërt……
Foto: GAW Palmenhoeëf indj jaore fieërtig.
Kâl dae de lèste tiêd aanne stamtaofels eeders kieër weer opkeumtj, gieët d’r oeëver, waater in de loup van de leste decennia in Wieërt aan schoeëns moodwillig es teloor gegânge.
Vreuger waas d’r ’n lidje: “Zoeë keumtj det schoeëns van Wieërt weer stillekes vuur d’n daag ……………….” Ich heb det hieël lidje, komplieët met koeplètte nog op pepeer staon. Det es oet d’n tiêd det de börgers nog gruuëts woore op waat ze haaje in oeës stedje. Det motte ve gaon verangere in: Zoeë verdwientj ’t schoeëns van Wieërt weer stilekes vanne kaart…………”.
Dao deenk ich aan as ich bevuurbieëldj dieës foto bekiek van de Palmenhoeëf, dae indertiêd aan de Lourdeskapelstraat loog. ’n Prachtig markânt gebouw, ’n seeraod vör de hieël umgaeving. Indertiêd boetegood van börgemeister Kortman, de kleuterschoeël hieët d’r ingezaete, ’t woeërt gebroêktj as gemeenschapshoês, de Kajotters (de jongere van de kattelieke boond) hoeszje d’r, d’r woor ‘ne spuultuin beej en waat nog neet mieër allemaol! Eederein waas d’r bli-j mej. Nein, doeërgedrèjdje plannemaekers met hiestories benûl waat korter woor as eur naas lânk waas, mèndje det det most verdwieëne vör ’n staoteplan wi-j ’n schaakbord met ammaol inse riekeshoêzer. Ich kan d’r noow nog giftig um waere.
Ajje de foto tegooj bekiektj zeeje detter nog ‘ne zândpaad vuurdoeër luiptj. Dae leep vanne Kieëntjerkêrrek nao ’t Moêzekepèlke en hoot dao ouch nao: de Lourdeskapelstraot. Lînks d’r naeve loog ’n prachtige boorderi-j di-j neumdje ze Schaokehoeëf (Schaekenhof) en daotieëgenoeërver loog ’n brandkoel woeëje int vuurjaor koêleköpkes en staekelkes kosj vange. Det vergaet ich vanze laeve neet, want ich heb dao ’n paar kieër ingelaege. Mer det es allemaol nao de kloeëte gehôllepe en es allein nog mer memorie. Haaje ze um di-j hiestoriese gebouwe neet umhieën kunne bawwe, en d’r ’n middelpunt vanne buurt van kunne make? Ich deenk ’t neet, want op ’n teikentaofel kujje allein mer rechte lienkes teikene. Kroomp kân neet, net zoeë mîn as ’t verstand van de ontwêrpers.
En ich dörf te wedde detj dalik zjuust zoeë gieët met de mouttoeëre. Want di-j naaze zeen neet langer gewoeëre en dao bungele allein mer euroos en dollars vuur di-j ‘ne wieëtere blik en bezeî-j van di-j staeknaze totaal belemmere.
Passendj in ’t sträötje van di-j nul-bezêj-minse, en waat raodslid van Dooren ouch opperdje: braektj de statterkêrk aaf, want dao keumt amper nog eeme, en dan kiegdje ’n hieël groeët kaal plein woeëje fein plevuûze op kuntj legke en dan zette ve inne midde ’n standbieëldj van di-j mèn en besteurders di-j âl aaf wille braeke. Det standbieëldj hieët ’n gemeinschappelik doel: dao moge de minse di-j waal benûl hebbe vör hiestorie tieëge-n-aan zeike. Dan hèjje dèt toch!
Horeca 29 juli 2020
Angelustorentje van Weerter paterskerk geschilderd
Weert 21 juli 2020
Rabobank 8 juli 2020